b'\n_START_ARTICLE_\nHattie McDaniel\n_START_SECTION_\nUra\n_START_PARAGRAPH_\nHattie McDaniel muistetaan parhaiten Mammyn roolista elokuvasta Tuulen viem\xc3\xa4\xc3\xa4 (1939). H\xc3\xa4n teki historiaa voittamalla elokuvasta parhaan naissivuosan Oscar-palkinnon, mik\xc3\xa4 teki h\xc3\xa4nest\xc3\xa4 ensimm\xc3\xa4isen afroamerikkalaisen Oscar-voittajan. Palkinto jaettiin 29. helmikuuta 1940. Elokuvien lis\xc3\xa4ksi h\xc3\xa4n oli laulaja-lauluntekij\xc3\xa4, komedienne, teatterin\xc3\xa4yttelij\xc3\xa4, radio- ja television\xc3\xa4yttelij\xc3\xa4. Hattie McDaniel oli itse asiassa ensimm\xc3\xa4inen musta nainen joka lauloi radiossa. Vuonna 1952 h\xc3\xa4n n\xc3\xa4ytteli televisiossa nimiroolin komediasarjassa Beulah. Hattie McDaniel on saanut urastaan kaksi t\xc3\xa4hte\xc3\xa4 Hollywood Walk of Famelle, toisen elokuvaurastaan ja toisen radiosta. Sen lis\xc3\xa4ksi h\xc3\xa4nen kunniakseen julkaistiin Yhdysvalloissa postimerkki vuonna 2006.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nH\xc3\xa4n oli el\xc3\xa4m\xc3\xa4ns\xc3\xa4 aikana nelj\xc3\xa4 kertaa naimisissa. H\xc3\xa4nen ensimm\xc3\xa4inen avioliittonsa p\xc3\xa4\xc3\xa4ttyi leskeytymiseen vuonna 1915 ja kolme muuta avioliittoa p\xc3\xa4\xc3\xa4ttyiv\xc3\xa4t avioeroon. H\xc3\xa4nell\xc3\xa4 ei ollut lapsia. Hattie McDaniel kuoli rintasy\xc3\xb6p\xc3\xa4\xc3\xa4n vuonna 1952, 57-vuotiaana.'